Brabrand Sø
Brabrand Sø, sø ved Brabrand og Gellerup vest for Aarhus. Søen, der er 3 km lang og indtil 2,7 m dyb, har udbredte rørsumpe med et rigt og varieret fugleliv og flydende småøer af søkogleaks. Fuglelivet er fulgt nøje gennem mange årtier. Pga. tiltagende forurening og for at hindre tilgroning blev søens bund fra 1988 af Aarhus Kommune gravet op.
Engene omkring søen og Aarhus Å danner en grøn kile ind mod bykernen; de 158 ha blev fredet i 1959 og udgør et yndet fritidsområde. Den 17 km lange Brabrandsti fører rundt om søen, og på den nedlagte Hammelbane er anlagt en sti mod vest over godset Constantinsborg til Ormslev Stationsby.
358 ha af Aarhus Ådal vest for søen til Skibby-Ormslev blev fredet i 1983. Her blev åens tidligere slyngede løb genoprettet og en ny sø, Årslev Engsø, skabt i 2003.